Jaguares sorg vir nog ŉ skokDie Jaguares se skok-oorwinning van 23-19 oor die Chiefs Vrydag in Hamilton, kan vorentoe dalk nog die doodskoot vir een van Suid-Afrikaanse spanne in die Superrugbyreeks wees. Die Argentyne, wat ŉ verstommende vier uit vier oorwinnings op hul toer deur Australië en Nieu-Seeland behaal het, nadat hulle vroeër ook met die Rebels, Brumbies en Blues afgereken het, het nou 24 punte op die algehele puntelys – en dit is slegte nuus vir Suid-Afrikaanse rugby. Die topdrie-spanne in elke afdeling dring vanjaar outomaties deur tot ŉ tuiskwarteind, maar die volgende vyf plekke sal gevul word volgens die stand op die algehele puntelys. Die Crusaders (38 punte), Lions (31) en Waratahs (24) lyk in dié stadium na die drie spanne wat boaan hul onderskeie afdelings kan eindig, gevolg deur die Hurricanes (32), Highlanders (28), Chiefs (27), Jaguares (24) en Rebels (21). Die Bulls het 20 punte en Sharks en Stormers albei 18. Boonop speel die Suid-Afrikaanse spanne vorentoe nog teen mekaar, waar daar net een wenner kan wees. Dit kan die agterdeur vir die Jaguares ooplaat om tot die kwarteindronde deur te dring. ♦ In Vrydag se ander kragmeting het die Crusaders ŉ bonuspuntsege van 53-10 oor die Rebels in Melbourne behaal. Dis darem ŉ brokkie goeie nuus vir SA rugby, want hoe meer die Rebels slae kry, hoe beter is die kans dat daar twee SA spanne in die kwarteindrondes kan wees.